Forsvarer bussveien: – Alle brikkene må på plass
Samferdselssjefen i Rogaland forsvarer bussveien mot kritikken fra naboene på Eiganes og Våland. Stine Haave Åsland er samferdselssjef i Rogaland fylkeskommune. I denne saken tar hun til motmæle mot kritikken som rettes mot bussveien i Stavanger sentrum. Slaget står nå om strekningen mellom Stavanger sentrum og Mosvatnet.  Det har kommet rundt 200 høringsinnspill fra misfornøyde naboer.  Også det lokale bydelsutvalget har mange merknader. De mener blant annet at dagens sidestilte kollektivfelt bør beholdes på hele strekningen. Samferdselssjefen er uenig.  Dagens kollektivfelt sikrer ikke bussene framkommelighet og prioritet. Kjøretidene varierer med 4 til 11 minutter på strekningen Kannik-DnB Arena. Dette er ikke godt nok. For at folk skal velge å la bilen stå, må kollektivtransport være pålitelig.  På bussveien skal bussene gå punktlig, hvert 4. minutt. For å oppnå dette må alle strekninger, inkludert Kannik og Madlaveien, utformes som bussvei. Parallellført eller sidestilt? På strekningen Stavanger sentrum til Mosvatnet er parallellført bussvei valgt som konsept for at bussene ikke skal bli forsinket.  Bussveien fra sentrum til Mosvatnet kan bygges uten store arealinngrep. Det blir ikke nødvendig å løse inn hele eiendommer.  Ingen hus blir revet. Sidestilte kollektivfelt, slik en del Stavanger-politikere ønsker, betyr dårligere fremkommelighet og forsinkelser for bussene. Stine Haave Åsland minner om historikken og hvorfor det bygges bussvei.  For 15 år siden var det bilkøer og kaos både på Nord-Jæren og i andre norske storbyer. Myndighetene innså at det ikke ville nytte å bygge seg ut av problemet med nye veier, det var det ikke nok plass til i byene. Staten stilte opp med en koffert full av penger til løsninger som kunne få flere bilister over på kollektivtransport, sykkel og gange. Bergen valgte bybane, Trondheim falt ned på metrobuss, mens på Nord-Jæren ble det bussvei. Bussveien mellom Stavanger og Sandnes skal være helt ferdig sommeren 2026. Deretter fortsetter utbyggingen av andre strekninger. Stine Haave Åsland  spår at kritikken kommer til å stilne når folk ser hvor bra bussveien blir.  – Du tror det ikke før du ser det, sier Stine Haave Åsland.  – Det er først når hele konseptet er på plass at vi vil se hva dette er. Alle puslespillbrikkene må på plass for å sikre effekten for våre reisende. Punktlighet, forutsigbarhet og hyppighet på avganger. Erfaringer fra andre bussveier viser at antallet passasjerer vokser betydelig når kollektivtilbudet blir bedre. I Metz i Frankrike vokste tallet med 60 prosent på 3 år Hun lover at bussveien vil gi Nord-Jæren noen klare konkurransefortrinn og gi innbyggerne en betydelig bedre reiseopplevelse. Allerede nå ønsker aktører å bygge langs bussveien. Bussveien brukes til og med i markedsføringen av boliger og arbeidsplasser. – Det er fullt forståelig at planene skaper uro, men erfaringen fra andre steder i Norge og Europa er at bekymringen roer seg når innbyggerne ser hva dette er og hva det betyr, sier hun. Mangel på informasjon Samferdselssjefen orienterte fylkesutvalget denne uka.  – Jeg tror mange har godt av å høre denne presentasjon, det er mye misinformasjon der ute og mye mangel på informasjon, sa Lasse Fredheim (H). Kjartan Alexander S. Lunde (V) viste til at alle illustrasjoner tidligere har vært av sidestilt bussvei på Madlaveien og at det er seinere tid et politisk flertall gikk inn for parallellført. Derfor syntes han ikke det er rart det blir en diskusjon.  Dessuten har Stavanger gjort mange vedtak om at bussfelt må prioriteres på strekningen Kvernevik-Madla. Han spurte hvorfor dette ikke er blitt fulgt opp? – Strekket inn mot sentrum har størst passasjerpotensial. Kan godt være at vi kan starte samtidig i Kvernevik og i byen. Det viktigste nå er å få en planavklaring, svarte Stine Haave Åsland.
Samferdselssjef Stine Haave Åsland i Rogaland forsvarer bussveien mot kritikk fra naboer på Eiganes og Våland i Stavanger. I omlag 200 høringsinnspill kom det fram misnøye med prosjektet som skal bedre bussen sin framkommelighet. Åsland argumenterer med at sidestilte kollektivfelt vil gi dårligere framkommelighet og forsinkelser for bussene. Bussveien mellom Stavanger og Sandnes er planlagt ferdigstilt sommeren 2026.